Document ID: /roh_data/filtered/fineweb-2-filterrobots_roh.jsonl.gz/64246

Il rapport era vegnì fatg sin giavisch da la cumissiun da gestiun da S-chanf. Motiv era ch’ina emprima inquisiziun administrativa aveva constatà tschertas irregularitads en la gestiun forestala e da la resgia. Enconuschent era ch'il manader da la deponia era il medem mument manader da la gestiun forestala e da la resgia.
Las conclusiuns
Il biro Alfina Revision SA vegn en ses rapport a la conclusiun, ch'i na dettia nagins muments da suspect per in donn finanzial da la vischnanca chaschunà tras l'anteriur manader da gestiun da la deponia Bos-chetta Plauna. En pli n'hajan ins chattà naginas mancanzas sistematicas en la gestiun ed en l'administraziun. Ed era en ils rendaquints dals onns 2009 fin 2019 n'hajan ins chattà naginas irregularitads areguard quints, pajaments e rapportaziun.
Tenor Riet Campell, president communal da S-chanf, haja la regenza grischuna confermà il rapport e sa mussada satisfatga.